दिक्खेआ जा तां शास्त्री होंरें सदा अपने आपा गी घरा दे मुखतार दी थाह्‌रा गै रक्खेआ ते अपनी पैन्नी नजरें ते सोह्‌गी सूझबूझ नै लोड़े-थोड़ें गी धलोफेआ-पछानेआ ते उ’नेंगी हर-मुमकन पूरने दा जतन कीता। इ’यै कारण ऐ जे शास्त्री होरें साहित्य दी हर विधा च अपनी कलम चलाई। कविता लिखी,गज़ल लिखी, गीत लिखे, क्हानी लिखी, निबंध लिखे, नाटक लिखे, रेडियो नाटक लिखे, एकांकी लिखे ते बक्ख-बक्ख खेतरें च लोड़दे लेख बी लिखे। जित्थै डोगरी नाटक च शास्त्री हुन्दा खास ते टकोह्‌दा थाह्‌‌र ऐ उत्थै गै डोगरी एकांकियें च बी शास्त्री होर अपनी इक चेची पन्छान रखदे न। “बरांडी” ते “नाथी दा होटल” शास्त्री हुन्दे दो बक्खरे-बक्खरे विशें उप्पर लिखे दे ऐसे एकांकी न जि’न्दा लक्ष्य भाएं सिद्धा-सिद्धा शिक्षात्मक ऐ पर सभाऽ ते तानाबाना सभावक ते पूरी चाल्ली धरती कन्नै जुड़े दे न। किश बी ओपरा जां थोप्पे दा नेईं सेही होंदा। भलेआं सैह्‌ज ते सरल पर मरयादाएं दा पाबंदी कन्नै निर्बाह् करदे एह् दोऐ एकांकी डोगरी एकांकी च अपनी बक्खरी पन्धान रखदे न।